<classify> SHILINGI bilioni 107.8 zitakazolipwa na washitakiwa 467 wa kesi za uhujumu uchumi nchini, zitatumika katika mambo mbalimbali ikiwemo ujenzi wa hospitali, barabara, kulipa mishahara na mengineyo mengi. Kurejeshwa kwa fedha hizo, kunatokana na ushauri wa Rais John Magufuli alioutoa kwa Mkurugenzi wa Mashtaka nchini DPP, Biswalo Mganga kuona kama sheria inaruhusu kwa watuhumiwa wa kesi za uhujumu uchumi kukiri makosa yao, kuomba msamaha na kuwa tayari kurejesha fedha na mali za serikali. Rais Magufuli alitoa ushauri huo Septemba 22, mwaka huu Ikulu jijini Dar es Salaam, alipokuwa akiwaapisha viongozi mbalimbali aliowateua. Alitoa siku saba kwa DPP kukamilisha kazi hiyo. Jana, DPP Mganga alitoa taarifa kwa Rais Magufuli Ikulu jijini Dar es Salaam baada ya kukamilisha kazi hiyo. Katika taarifa yake, Mganga alimweleza Rais kuwa washitakiwa 467 wanaokabiliwa na kesi za uhujumu uchumi, walikubali kuandika barua za kukiri kosa, kuomba msamaha na kukubali kurejesha fedha jumla ya Sh bilioni 107.8. Kufanikiwa kwa jambo hilo, kunatokana na kuwepo kwa Sheria ya Mwenendo wa Makosa ya Jinai Sura ya 20, inayohusu mashauriano ya kukiri kosa, ambayo Rais aliisaini Septemba 19, 2019. Ikiwa serikali itaamua kuzitumia fedha hizo, kujenga barabara za lami, inaweza kujenga jumla ya kilometa 107 za barabara za lami kwa wastani wa Sh bilioni 1 kwa kila kilometa. Lakini, pia kama itaamua kujenga vituo vya afya kwa gharama ya Sh milioni 400 kwa kila kituo, itaweza kujenga vituo vya afya 268. Kiasi hicho cha fedha, pia kinaweza kutumika kulipia elimu bure kwa wanafunzi kwa miezi minne kwa wastani wa Sh bilioni 23 kila mwezi pamoja au kujenga daraja moja la juu kama la Mfugale lililopo Tazara Dar es Salaam ambalo liligharimu Sh bilioni 100. Kwa mujibu wa DPP, miongoni mwa washitakiwa hao 467, kuna ambao wako tayari kulipa jumla ya Sh bilioni 7.88 wakati wowote kuanzia jana. Wengine wako tayari kulipa jumla ya Sh bilioni 5.7.Alifafanua kuwa katika kundi hilo la watu 467, kuna ambao wako tayari kulipa moja kwa moja jumla ya Sh bilioni 13.6, lakini kundi jingine wako tayari kulipa kwa awamu jumla ya Sh bilioni 94.2, hivyo kufanya jumla ya Sh bilioni 107.8. Kwa hiyo Mheshimiwa Rais, jumla ya washitakiwa wa kesi za uhujumu uchumi 467 wako tayari kurudisha jumla ya Sh bilioni 107.8, lakini pia Ijumaa iliyopita kuna mtu mmoja aliitikia wito huu na kukiri kosa lake mahakamani na kulipa Sh bilioni 1.4 na faini ya Sh milioni 5, alieleza DPP. Aliongeza, Ijumaa hiyo hiyo, kuna mtu alikuwa na gramu 2,123.64 za madini vito yenye thamani ya Dola 15,876.66 sawa na Sh milioni 36.5, naye alikiri makosa yake na kulipa na madini hayo yalitaifishwa, pia wapo watu ambao wamekubali kurudisha mali zikiwemo gramu 33.2 za dhahabu, kilo 18 za Tanzanite na kilo 35 za madini vito.Kwa kuwa jambo hilo lipo kisheria, DPP alimweleza Rais kuwa ofisi yake inalazimika kufanya uchambuzi mzuri na wa kina ili kuona ni mambo yapi wanaweza kukubaliana na yapi hawatakubaliana nayo, kurekebisha aina ya mashitaka na kwenda nayo mahakamani ili washitakiwa hao walipe mahahamani. Alisema utaratibu huo utazuia mwanya wowote wa mtu kuibuka hapo baadaye na kuishitaki serikali. Ili ofisi yake ipate muda wa kutosha wa kukamilisha kazi hiyo, Mganga alimwomba Rais amwongezee siku tatu kutokana na changamoto alizokumbana nazo ikiwemo barua kuandikwa kwa mkono, baadhi ya washitakiwa walioko magerezani kukosa nafasi ya kuandika barua mapema na wengine walikuwa wakihudhuria kesi zao mahakamani hivyo hawakupata nafasi ya kuandika barua hizo. Magufuli ashangaa Pamoja na kukubali ombi la DPP na kumwongezea siku saba, Rais Magufuli alishangaa kuona mwitikio mkubwa wa washitakiwa kuandika barua za kukiri makosa, kuomba msamaha na kukubali kurejesha fedha. Rais Magufuli alisema watu 467 ni wengi, licha ya kuwepo kwa baadhi yao kushindwa kuandika barua kutokana na sababu mbalimbali. Alimpongeza DPP na watendaji wake, Taasisi ya Kuzuia na Kupambana na Rushwa TAKUKURU, Polisi na Mahakama kwa kazi kubwa wanayoifanya.Nakupongeza DPP na watendaji wako, ofisi yako inafanya kazi nzuri na tumekuwa tukishuhudia ukipata ushindi katika mashauri mbalimbali yanayoihusu serikali, pia tunashuhudia madini kutaifishwa: sikutegemea wangejitokeza watu 467, natumaini hawatarudia makosa yao, kama wapo waliokwamishwa au kukwama kuandika barua, basi mimi nakuongezea siku saba zingine, alisema Rais Magufuli. Aliongeza, Fedha hizi zitatusaidia katika kutekeleza miradi mbalimbali ikiwemo ujenzi wa hospitali, barabara, kulipa mishahara na mengine mengi. Kwa mujibu wa Rais, baada ya muda wa nyongeza wa siku saba kwisha, watakaoshikwa kwa makosa ya uhujumu, sheria ichukue mkondo wake. Alisisitiza kuwa siku saba alizoziongeza, zinawahusu wale tu ambao walikwama kuwasilisha barua zao kwa wakati au barua zao kukwama magerezani na kwenye ofisi za DPP mikoani. Alitahadharisha kuwa msamaha unaotolewa na serikali ni hakika na siyo mzaha, kama baadhi ya watu wanavyopotosha. Alisema serikali haiwezi kutoa msamaha wa majaribio kwa kumtega mtu. Aliongeza kuwa baadhi ya washitakiwa, wanadanganywa na mawakili wao ili waendelee kuwachomoa fedha. Wenye nia ya kutubu na kurudisha fedha wasiwe na wasiwasi, kukiri kwenu hakutatumika kama ushahidi kama baadhi ya watu wanayopotosha, siwezi kufanya kazi ya kitoto namna hii, alisisitiza Rais Magufuli. Ataka waanze kuachiwa Katika hatua nyingine, Rais Magufuli alimtaka DPP kuharakisha mchakato huo ili watu hao waanze kutoka na kwenda kuungana na familia zao pamoja na kuendelea na shughuli zao za kimaisha. Alivitaka vyombo vya upelelezi, Magereza na Ofisi ya DPP kushirikiana katika hilo. Alisema mwenye mamlaka ya kufuta kesi ni Ofisi ya DPP pamoja na Mahakama. Alisisitiza kwa kuwa watu hao waliingia kwa njia ya mahakama, basi watoke kwa njia ya mahakama. Alisema kama watu hao wataendelea kukaa ndani kwa muda mrefu, maana ya msamaha huo inaweza isiwepo na kusisitiza kuwa asiwepo mtu wa kulazimishwa kuomba msamaha.  <topic>: kitaifa 